1. **Az ÁÜSZ módosítás indoka**

A BÉT azonnali kereskedését kiszolgáló Xetra kereskedési rendszer 2019 december 2-ától lecserélésre kerül a Xetra-T7 kereskedési rendszerre, annak 8.0 verziójára. A rendszer cseréje miatt szükséges a BÉT ÁÜSZ egyes könyveinek megfelelő módosítása is. A módosítás az ÁÜSZ 1-es, 3-as és 5-ös könyveit érinti.

A módosítást előzetes véleményezésre megküldtük valamennyi tőzsdetagnak, illetve a kereskedési bizottság tagjainak is – továbbá a bizottság október 9-i ülésén tudomásul vette a szabályzat módosítást -, érdemi visszajelzés nem érkezett hozzánk.

A legfőbb módosításokat az alábbiakban foglaljuk össze.

1. **Az ÁÜSZ egy pontjai módosításának összefoglalása**

**Első Könyv: Bevezető és Értelmező Rendelkezések**

Az Általános Üzletszabályzatban használt definíciók kiegészítésre, illetőleg módosításra kerültek.

**Harmadik Könyv: Tőzsdetagsági Szabályok**

A szabályzati könyvek elnevezései, illetve a hivatkozások aktualizálásra kerültek.

Az üzletkötői vizsgakövetelményeknél rögzítésre kerül, hogy – összhangban más Xetra tagtőzsdék gyakorlatával is - mind a régi Xetra vizsga, mind az új Xetra-T7 rendszerhez igazított vizsga elfogadható lesz a továbbiakban kereskedési rendszer vizsgaként.

**Ötödik Könyv: Kereskedési Szabályok**

1. A Xetra-T7 kereskedési rendszer működési sajátosságaiból adódóan kiegészítésre, illetve módosításra kerültek az érintett szabályzati pontok:

* Piaci ajánlattípus - időbeli hatály változás: a T7 kereskedési rendszer implementálástól kezdve a Piaci ajánlat nem csak most időbeli hatállyal tehető, így be is tud ülni az ajánlati könyvbe;
* Stop ajánlat aktiválásának szabályai - Folyamatos Aukció kereskedési modell: nem ügylet, hanem az - akár vételi akár eladási - árjegyzői ajánlat aktiválja a STOP ajánlatot;
* Ajánlattételkor megadható Kereskedési szakasz feltételek - Új kereskedési szakasz feltétel ('Csak napközbeni aukció során');
* Ajánlattételkor megadható feltételek és időbeli hatály – a STOP jelleg már nem végrehajtási feltétel, hanem ajánlattípus, a most rész és most mind feltételek pedig időbeli hatályként adhatók meg;
* Az Ajánlat prioritása - Az Ajánlattételi időpontot módosító események: csak aukcióban aktívvá váló ajánlatoknál minden aukció elején az aktiválódás, illetve STOP ajánlat aktiválási árának módosítása új időbélyeggel jár;
* Egyensúlyi Áras Ügyletkötési Algoritmus működése a Folyamatos kereskedés aukciókkal és az Aukciós Kereskedési Modell - a piaci ajánlat könyvbe való beülése kapcsán változik az ügyletkötési algoritmus, illetve bizonyos pontokon a referenciaár is számít az ármeghatározásnál;
* Folyamatos Ügyletkötési Algoritmus - Piaci Ajánlatok könyvbe való beülése kapcsán az azokból született ügyletek Árának tekintetében;
* Aukciós kereskedési modellre és Folyamatos Aukció kereskedési modellre vonatkozó speciális szabályok pontosítása a korábbi pontokkal összhangban;
* Volatilitási Szakasz szabályai, Extra volatilitási szakasz – folyamatos kereskedés során, ha az extra volatilitási szakaszban megszűnik a keresztkönyv, a szakasz befejeződik;
* Az Ajánlat és az Árjegyzői Ajánlat - Árjegyzői Ajánlatra vonatkozó Ajánlattevő szerep az eddigi designated sponsor illetve issuer helyett egységesen market maker;
* FIX ügyletkötés szabályai - az OTC Trade funkció helyett a TES funkció szolgál a FIX ügyletek rögzítésére, és itt is eltörlésre kerül a FIX – jelenleg egységesen 30%-os - ajánlattételi limit.

1. Törlésre kerültek a Xetra-T7 által nem támogatott funkciókra vonatkozó szabályzati pontok, úgy mint:

* Ajánlattételi limit;
* Ajánlati Könyv kiegyensúlyozás részszakasz az összes kereskedési modell tekintetében;
* Ajánlattípusok (Market-to-Limit);
* Kereskedési Szakasz Feltételek
  + Maradékot lekötő (Accept Surplus)
  + Csak aukciókban a kereskedés során (Auctions in Main Trading Phase only)
* Az ajánlat prioritása (Kereskedési Szakasz Feltétel változtatása)
* Ügyletkötés adatainak módosítása;
* Market Order Interruption részszakasz;
* Az Ajánlat és az Árjegyzői Ajánlat (Indikatív quote)